**Dim v Momija**

Proizvođač cigareta i duhanskih proizvoda „Dim“ prijavio je Europskoj komisiji Vladu Republike Momije, države članice EU zbog neprovedbe Direktive 95/59/EC o porezima, osim poreza na promet, koji utječu na potrošnju proizvedenog duhana. Tvrdi da su porezne vlasti Momije klasificirale njegov proizvod pogrešno kao cigareta, umjesto kao duhan za pušenje.

„Dim“ proizvodi „Eastpoint“, duhanski proizvod koji se sastoji od rola duhana smotanih u obliku cigareta i omotanih u plastični omot. Prodaje se u paketićima od kojih svaki sadrži 20 industrijski obrađenih rola, jednake težine, oblika i konzistencije. Role duhana nije moguće pušiti bez da ih se prethodno izvadi iz plastičnog omota i umota u cigaretni papir. Cigaretni se papir ne prodaje u paketu, već ga „Dim“ nudi zasebno, a može se koristiti i bilo koji drugi cigaretni papir.

Porezna uprava Momije klasificirala je, pozivajući se na Direktivu 95/59, Eastpoint kao cigarete, a ne kao duhan za pušenje. Rezultat toga je veća trošarina koju je dužan platiti „Dim“. U Momiji postoji Zakon o oporezivanju duhanskih proizvoda. Po tom zakonu trošarine na duhan za pušenje bitno su niže od trošarina za cigarete. Zakon ne sadrži definicije što je cigareta, a što duhan za pušenje. Člankom 31. navedenog Zakona ovlašten je Ministar financija da donese potrebne provedbene propise, uključujući i one koji su nužni za usklađivanje s pravom EU. Ministar nije donio te propise.

Direktiva 95/59 daje definicije duhanskih proizvoda. Člankom 5 propisano je da je duhan za pušenje

„duhan koji je izrezan ili drugačije podijeljen, spleten Ili stisnut u blokove i koji se može pušiti bez daljnje industrijske obrade.“

S druge strane, člankom 4 propisano je što se smatra cigaretama. Prema tom članku, cigarete su:

„(a) smotuljci duhana koji se mogu pušiti kakvi jesu i koji nisu cigare ili cigarillos u smislu članka 3;

 (b) smotuljci duhana koji se jednostavnim ne-industrijskim rukovanjem umeću u tube cigaretnog papira;

 (c) smotuljci duhana koji se jednostavnim ne-industrijskim rukovanjem, motaju u cigaretni papir.“

Rok za provedbu Direktive istekao je 1.1. 1996., a „Dim“ je svoju prijavu Komisiji podnio 2011. godine.

**Pitanja:**

Može li Komisija pokrenuti povredbeni postupak protiv Momije?

Pred kojim sudom će Komisija pokrenuti postupak?

Može li Komisija izravno podići tužbu pred sudom?

Što Komisija može pred sudom tvrditi u pogledu toga kako je Momija povrijedila pravo EU?

Kako se Momija može braniti na Sudu?

Može li „Dim“ tužiti Momiju sudu za naknadu štete?

Kojem sudu „Dim“ treba podnijeti takvu tužbu?

Koji su uvjeti za nastanak prava na naknadu štete?

Kako se država može braniti?